Johaug: - Skulle gjerne hatt Marit her
- Det er en tour som passer meg mye bedre enn før, med tanke på at det kun er én sprint. Før har det vært én skøytesprint og én klassisk sprint. Dette er helt klart det beste touropplegget for min del, sier Johaug til VG Nett. Hun innrømmer at hun føler at presset har økt på henne etter at Marit Bjørgen måtte melde forfall til touren på grunn av hjerteproblemer. - Jeg skulle gjerne ønske at Marit var med. Det er morsomst å gå skirenn når alle de beste er med. Det er litt uvant når hun ikke er her, sier Johaug.- Det blir mer press på de andre jentene, legger hun til. Samtidig er hun klar over at Bjørgens forfall gjør det mindre vanskelig for henne å vinne touren. - Ja, selvsagt gjør det det. En av de beste konkurrentene er borte, sier Johaug. Årets Tour de Ski har bare syv etapper, mot hele ni i fjor. Dermed slipper Johaug unna med bare én sprint - hennes svakeste konkurranse. - Jeg må skjerpe meg. En kvartfinale er bra, men hadde jeg komme til en semifinale, så hadde det vært en kjempefordel, sier hun om sprinten i Val Müstair i Sveits 2. januar.Da Johaug fikk spørsmål om hun innerst inne tror på seier i touren, svarte hun slik: - Nei, da tror jeg at jeg overgår meg selv. Jeg skal gi alt jeg har. Kowalczyk er sterk. Hun har vunnet tre år nå. Det blir en nøtt å knekke, sier hun. Justyna Kowalczyk sa tidligere i år til VG Nett at hun ville bruke touren som trening før VM i Val di Fienmme i februar. Hun gjentok noe av det samme på dagens pressekonferanse i Oberhof. - Målet mitt er VM, touren er bare et stort steg seg på vei mot VM. Men ja, jeg vil prøve å gjøre mitt beste, sier den polske jenta og legger til at hun har feiret jul hjemme i Polen, uten snø. Kowalcyk sender følgende hilsen til Marit Bjørgen: - Jeg håper at problemene går over fort og at hun blir sterk etter touren.
Therese Johaug (24) tror hun må overgå seg selv for å vinne Tour de Ski - selv med Marit Bjørgen hjemme i Norge.